ศบค.เปิดเผย ศูนย์แรกรับและส่งต่อ พร้อมให้บริการช่วยเหลือผู้ป่วยโควิด-19 ให้มีที่รักษาทุกคน
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. กล่าวว่า ศูนย์แรกรับและส่งต่อ ที่อาคารกีฬานิมิตรบุตร ซึ่งเริ่มเปิดรับผู้ป่วยในวันนี้เป็นวันแรก เป็นความร่วมมือระหว่างกระทรวงสาธารณสุขและกระทรวงการท่องเที่ยวและกีฬา เพื่อดูแลให้ประชาชนที่ทราบผลการติดเชื้อโควิด-19 แต่ยังหาเตียงรักษาไม่ได้ ให้ได้เข้าสู่ระบบการรักษา โดยขั้นตอนจะเริ่มจากการตรวจซ้ำเพื่อคัดแยกผู้ป่วยตามอาการ หากอาการอยู่ในระดับสัเขียวและสีเหลือง จะทำการรักษาที่ศูนย์ แต่หากอาการหนักจะส่งต่อไปยังโรงพยาบาล โดยขณะนี้ได้ระดมบุคลากรทางด้านสาธารณสุขเข้ามาอยู่ในศูนย์แห่งนี้ เพื่อช่วยเหลือผู้ป่วยอย่างเต็มที่ สำหรับประชาชนที่รอรับการรักษาสามารถติดต่อได้ที่สายด่วน 02-079-1000 ซึ่งมีจำนวน 40 คู่สาย ทั้งนี้พลเอก ประยุทธ์ จันทร์โอชา นายกรัฐมนตรีและรมว.กลาโหม ในฐานะ ผอ.ศบค. ได้รับทราบรายงานชุดนี้แล้วและกล่าวว่าหากจำเป็นก็อาจจะเปิดศูนย์ใน 4 มุมเมือง เพื่อให้เพียงพอสำหรับการลงทะเบียนขอรับการฉีดวัคซีนโควิด-19 ประชาชนที่สนใจสามารถแจ้งได้โดยตรงกับโรงพยาบาลใกล้บ้าน หรือแจ้ง อสม. หรือลงทะเบียนผ่าน application หมอพร้อม โดยเริ่มตั้งแต่วันที่ 1 พฤษภาคม เป็นต้นไป แต่ขอความร่วมมือประชาชนให้ทยอยลงทะเบียน ไม่ใช่ลงทะเบียนพร้อมกันในวันที่ 1 พฤษภาคมส่วนการยกระดับมาตรการควบคุมโควิด-19 ที่หลายฝ่ายกังวลเรื่องการเดินทางข้ามจังหวัดจะต้องกักตัว 14 วันหรือไม่นั้น นายแพทย์ทวีศิลป์ ยืนยันว่า ไม่ได้ประกาศห้าม แต่เป็นการขอความร่วมมือให้งดการเดินทางในระยะนี้หากไม่มีความจำเป็นและขอความร่วมมือฝ่ายความมั่นคงหรือตำรวจ ให้พิจารณาการตรวจตราต่างๆ ที่ไม่ทำให้ประชาชนเดือดร้อนในการเดินทางอย่างไรก็ตาม ยืนยันว่าการออกมาตรการต่างๆ ศบค.รับฟังเสียงจากทุกฝ่ายและพิจารณาอย่างรอบคอบและโดยประเมินจากชุดข้อมูลและผลกระทบจากการแพร่ระบาด ซึ่งหากมาตรการที่ออกมามีผลกระทบต่อธุรกิจต่างๆ ต้องขออภัยด้วย และอาจจะมีการเยียวยาต่อไป พร้อมขอให้ใน 14 วันนี้ร่วมต่อสู้ไปด้วยกัน